**GUVERNUL ROMÂNIEI**



**ORDONANŢĂ DE URGENȚĂ**

**privind înființarea rețelei naționale de ghișee unice de eficiență energetică în scopul oferirii serviciilor de informare și consiliere în domeniul eficienței energetice și a producției de energie din surse regenerabile pentru prosumatori**

Având în vedere necesitatea modificării și completării cu celeritate a cadrului legal care să permită utilizarea fondurilor europene din cadrul Mecanismului de redresare şi rezilienţă din componenta 16 REPowerEU adresate locuințelor, în corelare directă cu obţinerea de rezultate şi implementarea reformelor şi a investiţiilor asumate de România,

Ținând cont de faptul că potrivit Deciziei de punere în aplicare a Consiliului de modificarea a Deciziei de punere în aplicare din 3 noiembrie 2021 privind aprobarea evaluării planului de redresare și reziliență, emisă la data de 11 decembrie 2023 România trebuie să aibă în trimestrul 1 al anului 2024 un număr de 42 de ghișee unice operaționale care să sprijine cetățenii în privința accesării programelor de investiții privind renovarea energetică și utilizarea energiei regenerabile, fapt ce presupune atât crearea cadrului legal cât și organizarea autorităților locale prin alocarea de resurse umane și materiale, precum și realizarea unei sesiuni de formare profesională a celor minim 84 de persoane care vor lucra în ghișeele unice,

În considerarea faptului că rețeaua de ghișee unice va sprijini în mod direct atingerea țintelor asumate de România prin Planul Național Energie Schimbări Climatice și prin Strategia Națională de Renovare pe Termen Lung pentru sprijinirea renovării parcului național de clădiri rezidențiale și nerezidențiale, atât publice, cât și private, și transformarea sa treptată într-un parc imobiliar cu un nivel ridicat de eficiență energetică și decarbonat până în 2050 și totodată va sprijini România în scăderea dependenței energetice de gazul rusesc,

Având în vedere că lipsa reglementării unitare şi complete a cadrului instituţional generează întârzieri în implementarea acesteia, cu impact asupra termenelor de depunere a cererilor de plată şi a gradului de absorbţie a fondurilor alocate României prin Mecanismul de redresare şi rezilienţă, precum şi de faptul că elementele menţionate vizează interesul public şi strategic şi constituie o situaţie de urgenţă şi extraordinară,

Având în vedere faptul că, elementele mai sus-menţionate sunt o prioritate a Programului de guvernare și constituie o situație de urgență și extraordinară, a cărei reglementare nu poate fi amânată, se impune adoptarea de măsuri imediate pe calea ordonanței de urgență;

În considerarea faptului că elementele mai sus menționate vizează asigurarea cadrului legal aferent reformei ce va asigura sprijinul operațional necesar implementării investiţiilor, respectiv atingerea ţintelor şi jaloanelor aferente componentei 16 RepowerEU, fiind implicit de interesul public general și constituie situații de urgență și extraordinare a căror reglementare nu poate fi amânată, precum și faptul că neîndeplinirea ţintelor şi jaloanelor poate conduce la neonorarea plăților de către Comisia Europeană,

**În temeiul** **art. 115 alin. (4) din Constituția României, republicată,**

**Guvernul României adoptă prezenta ordonanță de urgență**

**Art. 1**

1. În vederea facilitării accesului la programele de finanțare și la informații privind renovarea energetică a clădirilor și utilizarea surselor regenerabile de energie în clădiri și a sprijinirii monitorizării stadiului atingerii țintelor naționale privind eficiența energetică și reziliența la schimbările climatice, se înființează rețeaua națională de ghișee unice de eficiență energetică.
2. Ghișeele unice de eficiență energetică se înființează în scopul oferirii serviciilor de informare și consiliere în domeniul eficienței energetice în clădiri și a utilizării surselor regenerabile de energie pentru prosumatori în privința programelor de investiții finanțate din fonduri europene, din bugetul de stat, precum și alte surse legal constituite.
3. Rețeaua națională de ghișee unice de eficiență energetică va sprijini cu prioritate consumatorii vulnerabili de energie și persoanele aflate în sărăcie energetică, facilitând accesul la servicii publice și programe de finanțare care să atenueze această stare.

**Art. 2**

1. Rețeaua națională de ghișee unice de eficiență energetică este coordonată de Ministerul Dezvoltării, Lucrărilor Publice și Administrației care asigură organizarea unitară și îndrumarea metodologică în ceea ce privește eficiența energetică în clădiri precum și funcționarea punctului unic de informare online pentru programele de finanțare privind eficiența energetică și utilizarea energiei regenerabile în clădiri.
2. Punctul unic de informare online reprezintă punctul central de informare care asigură furnizarea de informații unitare privind programele de finanțare existente privind eficiența energetică și utilizarea surselor regenerabile de energie, asigurând informații sintetice și accesul către paginile de internet dedicate acestora precum și accesul la ghișeele unice județene/municipale, formând o reţea care furnizează informaţii unitare.
3. Ministerul Investițiilor și Proiectelor Europene colaborează cu rețeaua națională a ghișeelor unice de eficiență energetică în privința implementării investițiilor I4 și I7 din cadrul Componentei 16 REPowerEU a Planului Național de Redresare și Reziliență.

**Art. 3**

(1) În maxim 30 de zile de la data aprobării prezentei ordonanțe, în cadrul aparatului de specialitate al consiliilor județene, precum și în cadrul aparatului de specialitate al Primarului General al Municipiului București se înființează câte un ghișeu unic de eficiență energetică pentru informarea și consilierea în domeniul eficienței energetice în clădiri și al utilizării surselor regenerabile de energie pentru prosumatori.

(2) Ghișeele unice de eficiență energetică se organizează în limita posturilor aprobate la nivelul instituțiilor, la data intrării în vigoare a prezentei ordonanțe a Guvernului, prin redistribuirea sarcinilor și personalului în cadrul instituției. Prin derogare de la Ordonanța de urgență a Guvernului nr. 90/2023, în situația în care nu dispun de personal de specialitate suficient pentru a asigura sarcinile stabilite prin prezentul act normativ, consiliile județene pot organiza concursuri pentru recrutarea personalului de specialitate necesar funcționării ghișeelor unice de eficiență energetică.

(3) Prin derogare de la normativul de personal stabilit prin Ordonanța de urgență a Guvernului nr. 63/2010, în situația în care nu sunt posturi vacante, pentru județele/municipiul București pentru care înființarea ghișeelor unice de eficiență energetică este obligatorie, se poate aproba la solicitarea acestora, suplimentarea cu 2-4 posturi, prin Memorandum aprobat în Guvern și inițiat de Ministerul Dezvoltării, Lucrărilor Publice și Administrației.

(4) Ghișeele unice de eficiență energetică sunt de regulă formate dintr-un număr de două până la patru persoane. Pot ocupa funcțiile din cadrul ghișeului unic de eficiență energetică, persoanele care au absolvit studii de licență sau echivalente în domeniile inginerie civilă, ingineria instalațiilor, arhitectură, inginerie energetică, administrație publică, științe juridice, științe economice.

(5) Atribuțiile specifice privind consilierea tehnică pot fi realizate pe bază de consorții administrative sau asocieri între consiliul județean și municipiile reședință de județ/municipii.

**Art. 4** (1) Autoritățile administrației publice locale, altele decât județele/respectiv aparatul de specialitate al Primarului General al Municipiului București, pot organiza ghișeele unice de eficiență energetică în una din următoarele forme:

1. la nivel de unitate administrativ - teritorială sau subdiviziune a acesteia;
2. în cadrul unei asociații de dezvoltare intercomunitare;
3. sub forma de consorții administrative.

(2) În vederea asigurării de consultanță tehnică de specialitate prin intermediul ghișeelor unice de eficiență energetică, autoritățile administrației publice locale pot semna acorduri de parteneriat cu asociații profesionale și organizații non guvernamentale din domeniul construcțiilor, arhitecturii, instalațiilor, auditului energetic, energiei regenerabile sau cu societăți prestatoare de servicii energetice atestate conform Legii nr. 121/2014 privind eficiența energetică, cu completările ulterioare, pe bază de selecție publică de parteneri.

**Art. 5. (1)** Ghișeele unice de eficiență energetică județene, respectiv al Primăriei municipiului București, îndeplinesc următoarele atribuții generale și permanente:

1. oferă prin intermediul site-urilor web ale autorităților publice centralizate într-o secțiune dedicată pe site-ul MDLPA sau la cerere, la sediul acestora sau telefonic, un serviciu public de informare, consiliere tehnică și sprijin, pentru proprietarii de locuințe individuale sau colective, pentru asociațiile de proprietari și pentru asocierile/comunitățile interesate pentru realizarea unor proiecte de eficiență energetică și/sau construcția de noi capacități de producere de energie din surse regenerabile sau de formarea unor comunități de energie ale cetățenilor;
2. sprijină cetățenii să dezvolte un proiect de renovare energetică, să acceseze programe de finanțare publice sau mecanisme de creditare și/sau îi îndrumă pe aceștia către profesioniști competenți pe tot parcursul proiectului de renovare;
3. oferă informații privind legislația referitoare la performanța energetică a locuințelor;
4. organizează și întrețin o secțiune specifică privind eficiența energetică în clădiri, ușor accesibilă pe site-ul autorității administrației publice locale, care cuprinde linkul către punctul unic de informare online, precum și informații clare și organizate, precum:
   * 1. informații privind implementarea proiectelor de instalații de producere a energiei din surse regenerabile;
     2. pașii necesari pentru renovarea unei clădiri;
     3. pașii necesari pentru instalarea unei surse regenerabile de energie și dobândirea statului de prosumator;
     4. specialiștii care au dreptul potrivit legii să realizeze auditul energetic, certificatul de performanță energetică, expertiza tehnică, pentru realizarea proiectului tehnic de instalații, a celui de arhitectură și a celui de structură precum și proiectele necesare instalării surselor regenerabile de energie;
     5. nivelurile de renovare posibile, respectiv renovare moderată sau aprofundată și categorii de costuri aferente.
5. autoritățile și instituțiile publice și celelalte entități responsabile cu procesul de autorizare/avizare pentru obținerea calității de prosumator, inclusiv pentru activitățile de eficientizare energetică a clădirilor, vor acorda prioritate procesului de autorizare/avizare a proiectelor inițiate cu sprijinul ghișeelor unice de eficiență energetică. În acest sens, autoritățile/instituțiile publice cu atribuții în domeniul avizării/autorizării emiterii de avize, acorduri și permise etc., vor semna protocoale de colaborare cu instituțiile care au organizate ghișeele unice de eficiență energetică;
6. desfășoară campanii de informare privind eficiența energetică în clădiri și utilizarea surselor regenerabile de energie;
7. transmit Ministerului Dezvoltării, Lucrărilor Publice și Administrației, semestrial, informații centralizate privind investițiile în renovare energetică realizate din fonduri publice sau private finalizate, cele pentru care au fost aprobate cereri de finanțare sau cele pentru care au fost acordate autorizații de construire, pentru monitorizarea atingerii țintelor naționale de reducere a consumului de energie stabilite prin Strategia Națională de Renovare pe Termen Lung aprobată prin Hotărârea Guvernului nr. 1034/2020, cu modificările și completările ulterioare. Formatul raportărilor se stabilește prin ordin al ministrului dezvoltării, lucrărilor publice și administrației.

**(2)** Pentru perioada 2024-2026, ghișeele unice de eficiență energetică județene și cel al Primăriei municipiului București, îndeplinesc și următoarele atribuții specifice de sprijin pentru implementarea investițiilor I4 și I7 din Componenta 16 REPowerEU a Planului Național de Redresare și Reziliență al României (PNRR):

* 1. sprijină Ministerul Investițiilor și Proiectelor Europene în implementarea investițiilor I4 și I7, acordând informații pentru toți beneficiarii potențiali ai investițiilor, respectiv facilitând implementarea investițiilor, și oferă asistență tehnică pentru accesarea fondurilor și implementarea proiectelor din punct de vedere administrativ, pentru consumatorii vulnerabili de energie și pentru gospodăriile afectate de sărăcie energetică;

1. facilitează stabilirea relațiilor economice dintre consumatorii vulnerabili de energie și gospodăriile afectate de sărăcie energetică, și firmele de construcții și/sau instalații de la nivel județean;
2. stabilesc la nivel județean, listele cu consumatorii vulnerabili de energie și gospodăriile afectate de sărăcie energetică, eligibili pentru finanțare în cadrul I4 și I7 din Componenta 16 REPowerEU, conform informațiilor existente la nivelul autoritățile publice locale și a condițiilor de eligibilitate comunicate de Ministerul Investițiilor și Proiectelor Europene;
3. verifică la nivel județean, proiectele care urmează a fi depuse în cadrul investițiilor I4 și I7 din Componenta 16 REPowerEU, conform prevederilor ordinului prevăzut la alin (3) al prezentului articol;
4. realizează, pe bază de eșantion, verificări pe teren cu privire la modul în care au fost implementate investițiilor I4 și I7 din Componenta 16 REPowerEU, în special cele dedicate consumatorilor vulnerabili de energie și gospodăriilor afectate de sărăcie energetică, conform cerințelor furnizate de Ministerul Investițiilor și Proiectelor Europene.
5. Activitățile specifice pentru implementarea investițiilor I4: Schemă de granturi sub formă de bonuri valorice pentru accelerarea utilizării energiei din surse regenerabile de către gospodării și I7: Schema de granturi sub formă de bonuri valorice pentru îmbunătățirea eficienței energetice a gospodăriilor din Componenta 16: REPowerEU a Planului Național de Reziliență și Redresare al României care se desfășoară în cadrul ghișeelor unice de eficiență energetică, se stabilesc prin ordin comun al ministrului investițiilor și proiectelor europene și al ministrului dezvoltării, lucrărilor publice și administrației, în termen de 30 zile de la intrarea în vigoare a prezentei ordonanțe, care se publică în Monitorul Oficial al României, Partea I.

**Art. 6** - Structura organizatorică, statul de funcții, numărul de personal şi regulamentul de organizare şi funcționare a ghișeelor unice de eficiență energetică la nivel județean se stabilesc prin Hotărâre a consiliilor județene, iar la nivelul municipiului București, prin Hotărâre a Consiliului General al Municipiului București.

**Art. 7** – Personalul care lucrează în ghișeele unice de eficiență energetică beneficiază de drepturile prevăzute de dispozițiile art. 16 din Legea-cadru nr. 153/2017 privind salarizarea personalului plătit din fonduri publice, cu modificările și completările ulterioare, în limita bugetului aprobat cu această destinație.

**Art.8 -** Institutul Național de Administrație asigură formarea profesională unitară a personalului care lucrează în ghișeele unice de eficiență energetică, utilizând finanțarea alocată prin intermediul Planului Național de Redresare și Reziliență în acest scop prin Ministerul Dezvoltării, Lucrărilor Publice și Administrației

**Art. 9** – (1) Finanțarea cheltuielilor de personal și pentru utilitățile necesare funcționarii pentru ghișeele unice de la nivelul județelor se asigură din bugetul propriu al județului, iar cele pentru ghișeul unic de la nivelul primăriei generale a municipiului București, din bugetul acesteia.

(2) Cheltuielile cu asigurarea echipării cu computere și mobilier a ghișeelor unice, pentru două persoane pentru fiecare ghișeu unic, la nivelul județelor și al Primăriei municipiului București se asigură din PNRR, iar Ministerul Dezvoltării, Lucrărilor Publice și Administrației, în calitate de coordonator de reformă pentru reforma 2 din componenta 16 din PNRR, semnează contracte de finanțare cu consiliile județene și Primăria Municipiului București.

(3) Ministerul Dezvoltării, Lucrărilor Publice și Administrației, în calitate de coordonator de reforma pentru reforma 2 din Componenta 16 din PNRR, asigură realizarea campaniei de informare la nivel național privind importanța renovării energetice a clădirilor și utilizarea de surse regenerabile de energie, și privind activitatea rețelei naționale de ghișee unice, în corelare cu strategia de comunicare aferentă Strategiei Naționale de Renovare pe Termen Lung și cu obiectivele acesteia .

(4) Ministerul Dezvoltării, Lucrărilor Publice și Administrației, în calitate de coordonator de reformă pentru reforma 2 din Componenta 16 din PNRR, încheie un contract de finanțare cu Institutul Național de Administrație pentru realizarea formării profesionale a personalului din ghișeele unice de informare.

(5) Cheltuielile cu funcționarea ghișeelor unice de eficiență energetică, altele decât cele organizate la nivelul județelor și al Primăriei municipiului București, se suportă integral din bugetul propriu al unităților administrativ teritoriale, subdiviziunilor acestora sau al asociațiilor de dezvoltare intercomunitară, precum și din alte surse legal constituite.

**Art. 10** – Instituțiile care derulează programe de finanțare în domeniul eficienței energetice în clădiri și a producției de energie din surse regenerabile pentru prosumatori, au obligația ca în termen de 30 de zile de la data intrării în vigoare a prezentei Ordonanțe de urgență a Guvernului să transmită informații privind programele derulate, către Ministerul Dezvoltarii, Lucrărilor Publice și Administrației pentru preluarea în Punctul unic de informare online și către Uniunea Națională a Consiliilor Județene din România, care va facilita distribuția coordonată a acestora către rețeaua de ghișee unice, pentru a fi publicate pe paginile web ale ghișeelor unice de eficiență energetică.

**Art. 11** – Nerespectarea prevederilor prezentei Ordonanțe de urgență a Guvernului, atrage răspunderea disciplinară.

**PRIM-MINISTRU,**

**Ion-Marcel CIOLACU**